**ข่าวพยากรณ์และเตือนภัยการระบาดศัตรูพืช !!!**

**สำนักงานเกษตรจังหวัดตราด**

**“ลดต้นทุนและปลอดภัย หากเกษตรกรใช้การจัดการศัตรูพืชแบบผสมผสาน”**

**ประจำเดือน เมษายน พ.ศ. 2563 (ฉบับที่ 29/2563)**



**หนอนเจาะขั้วผลเงาะ**

ในช่วงนี้ เงาะอยู่ในระยะพัฒนาของผลจนถึงระยะเก็บเกี่ยวซึ่งเป็นระยะที่เหมาะสำหรับการทำลายของหนอนเจาะขั้วผล **สำนักงานเกษตรจังหวัดตราดขอแจ้งให้เกษตรกรหมั่นสำรวจสวนผลไม้และเฝ้าระวังการระบาดของหนอนเจาะขั้วผล**

**รูปร่างลักษณะและชีวประวัติ**

หนอนเจาะขั้วผลเงาะ มีชื่อวิทยาศาสตร์ว่า *Conopomorpha cramerella* Snellen ตัวเต็มวัยเป็นผีเสื้อกลางคืนขนาดเล็ก ลำตัวยาว 4.0-7.0 มิลลิเมตร เมื่อกางปีกกว้าง 8.0-13.0 มิลลิเมตร ปีกคู่หน้าเรียวยาว สีน้ำตาลดำ ปลายปีกสีเหลือง มีลวดลายสีขาว และมีขนที่ขอบปีกล่าง ปีกคู่หลังเล็กเรียวขนาดสั้นกว่าปีกหน้า และมีขนยาวโดยรอบ มีหนวดยาวกว่าปีก และเมื่ออยู่ในสภาพเกาะนิ่งหนวดจะลู่ไปด้านหลัง ตอนกลางวันอาศัยอยู่ตามต้นพืชอาหาร เพศเมียจะวางไข่ที่ผลเงาะ ไข่มีลักษณะกลมรี ความยาวประมาณ 0.5 มิลลิเมตร ระยะไข่ 2-7 วัน ตัวหนอนเมื่อฟักออกมาจากไข่จะเจาะเข้าไปในผล ตัวหนอนมีสีขาว หัวสีน้ำตาลอ่อนหนอนโตเต็มที่ขนาด 8.0-12.0 มิลลิเมตร ระยะหนอน 14-18 วัน เมื่อหนอนออกจากผลจะไต่ลงมาโดยสายใย และหาที่เหมาะสมเพื่อเข้าดักแด้ เมื่อหนอนฟักออกมาจากไข่จะเจาะและเข้าไปในอยู่ในผลไม้ ตัวหนอนสีขาว หัวสีน้ำตาลอ่อน ระยะหนอนประมาณ 14 - 18 วัน ก็จะเข้าดักแด้โดยไต่ออกมาจากผลและหาที่เหมาะสมเข้าดักแด้ ระยะดักแด้ 6 - 8 วัน

**ลักษณะการทำลาย**

หนอนเจาะขั้วผลเงาะเป็นแมลงชนิดเดียวกับหนอนเจาะโกโก้ ซึ่งหนอนของแมลงชนิดนี้มักพบอยู่ภายในผลบริเวณขั้วหรือต่ำกว่าขั้วลงมาเล็กน้อย การทำลายของหนอนไม่สามารถสังเกตได้จากภายนอก ต้องรับประทานผลเงาะจึงจะพบหนอนอยู่ที่ขั้ว โดยหนอนจะกัดกินที่ขั้วเนื้อและบางทีถึงเมล็ด ถึงแม้ว่าหนอนจะกัดกินแต่เพียงบริเวณส่วนของขั้วผลเท่านั้น แต่ผู้บริโภคมักรังเกียจ ถ้าสังเกตดูให้ดีบริเวณใกล้ขั้วจะพบรูเล็ก ๆ ปรากฏอยู่ ซึ่งเป็นรูที่หนอนเจาะออกมาเข้าดักแด้อยู่ภายนอก

|  |  |  |
| --- | --- | --- |
| Cocoa-pod-borer-adult-dorsal | ANd9GcQM_JQNLc8OvfemGgAGuW4H8KR87MXfQpjybcXtYKwjfeeYzQbS |  |
| ตัวเต็มวัยของหนอนเจาะขั้วผล | | ลักษณะการทำลาย |

**พืชอาหาร**

เงาะ โกโก้

**ศัตรูธรรมชาติ**

ศัตรูของหนอนเจาะขั้วผล ได้แก่ แมลงเบียนพวกแตน (Hymenoptera) ซึ่งจะคอยทำลายในระยะตัวหนอน นอกจากนี้ยังมีโรคคอยทำลายอยู่ด้วย

**การป้องกันและกำจัด**

1. เก็บผลเงาะที่ร่วงหล่นนำไปฝังหรือเผาไฟ เพื่อป้องกันการระบาดในฤดูต่อไป

2. บริเวณที่มีการระบาด เมื่อเงาะเริ่มแก่ควรพ่นสารเคมีคาร์บาริล (เซฟวิน 85% WP) อัตรา 60 กรัมต่อน้ำ 20 ลิตร และควรหยุดพ่นสารเคมีก่อนเก็บเกี่ยวอย่างน้อย 10 วัน

**กลุ่มอารักขาพืช สำนักงานเกษตรจังหวัดตราด**

46 ถ. ราษฎร์นิยม ต. บางพระ อ. เมืองตราด จ. ตราด

โทร. ๐๓๙-๕๑ ๑๐๐๘ โทรสาร ๐๓๙-๕๒๓๓๘๕

http://www.trat.doae.go.th

E-mail: aragkha\_trat@hotmail.com

ผู้จัดทำ: นางสาวครองทรัพย์ สิงหราช ที่ปรึกษา: นายสายชล เจริญพร